Cobra
Store norske leksikon,Teknologi og industri,Transport,Luftfart,Luftfartøy,Helikoptere
Bell AH-1 Cobra er en serie av amerikanske en- og tomotors kamphelikoptre. Den første varianten AH-1G Cobra regnes som verdens første serieproduserte kamphelikopter.
Historie AH-1 Cobra ble utviklet med utgangspunkt i helikopteret Bell UH-1, og benyttet mange av de samme komponentene, blant annet samme rotor, motor og kraftoverføring som UH-1. AH-1 Cobra fløy første gang 7. september 1965, og de første helikopterene ble levert den amerikanske hæren fra midten av 1967. AH-1 Cobra var i utstrakt bruk under Vietnamkrigen, og senere under Golfkrigen 1990–1991. AH-1 Cobra er produsert i en rekke varianter. Den første varianten AH-1G Cobra, også kjent som HueyCobra etter helikopteret UH-1 Huey, ble produsert i et antall av over 1100 frem til 1973. Varianten AH-1J SeaCobra, som ble produsert for det amerikanske marinekorpset, var den første med to motorer. Varianten AH-1Z Viper var tatt i bruk fra 2011, og kan i tillegg til panservernmissiler og raketter utrustes med fullt integrerte luft-til-luft-missiler. AH-1 Cobra har vært levert til flere land, og var ved utgangen av 2010-tallet i tillegg til i USA i bruk i Tyrkia, Bahrain, Iran, Jordan, Kenya, Pakistan, Japan, Taiwan, Thailand og Sør-Korea. Spesifikasjoner Varianten AH-1G Cobra var utstyrt med en turboshaftmotor, se flymotor, med en ytelse på 1044 kilowatt. Den hadde en treløps 20-millimeter maskinkanon montert i et tårn i nesen og kunne utrustes med raketter. Senere varianter kunne utrustes med TOW og Hellfire panservernmissiler.  Diameter rotor: 13,41 meter Lengde skrog: 13,54 meter Maksimal startvekt: 4310 kilogram Toppfart: 265 kilometer i timen Rekkevidde: 580 kilometer Les mer i Store norske leksikon Bell Helicopter Textron Inc. kamphelikopter